Зыми емыщхь Ростов къалэ
Дон Iус Ростов дыгъуасэ къэсащ Сочэ щекIуэкIыну Олимпиадэм и мафIэ зэIэпахыр.
Къалэм и дыхьэпIэм абы шыгъупIастэкIэ, уэрэдкIэ къащыIущIащ. Шолоховым и цIэр зезыхьэ проспектым олимп мафIэр къыщрашэкIащ «Ростсельмаш» щIыпIэ завод цIэрыIуэм къыщIигъэкI гъавэ зэрыIуахыж комбайнхэм ящыщ зымкIэ.
Фоч гъэуэнымкIэ олимп медалитху къэзыхьа Логвиненкэ Маринэ иригъэжьа эстафетэм километр 40-м щIигъу и кIыхьагъащ. МафIэр зэIэпызыхахэм яхэтащ футболист икIи тренер цIэрыIуэ Андреев Сергей, дыжьын, жэз олимп дамыгъэхэр зиIэ Костоглод Александр, Ростов областым спорт бэнэкIэмкIэ и федерацэм и тхьэмадэ Самургашев Вартерес, акробатикэмкIэ дунейпсо чемпион Пилипчук Константин, ДГТУ-м и ректор Месхи Бесарион сымэ, нэгъуэщIхэри.
Эстафетэм и кIэухым иджырей пятиборьемкIэ тIэунейрэ Олимп чемпион Моисеев Андрей къалэм и ут нэхъыщхьэм щагъэува фалъэшхуэм мафIэр щыпигъэнащ. Абы иужькIэ махуэшхуэ концерт щыIащ, хьэрэкIытIэ щхъуэкIэплъыкIэхэр уафэм драгъэуеящ.
Хьэтау Ислъам.
